Skep 'n bietjie unieke publisiteit | Nuus24
Skep 'n bietjie unieke publisiteit
Felix Baumgartner se poging om die eerste man te word om teen die spoed van lig te val, het baie aandag wêreldwyd gelok.Ongelukkig weens sterk winde kon hy toe nou nie gister spring nie en moet dit nou herskeduleer word. As 'n mens met die Suidooster-wind saamleef voel dit soms of die Kaap die enigste plek op aarde is waar daar wind is en vind 'n mens dit vreemd om te dink die wind affekteer ook ander dele van die wêreld.Dan was daar ook die tragiese voorval waar Edward Archbold gesterf het nadat hy kompetisie waarin hy kakkerlakke moes eet, gewen het. Sy boedel sukkel nou seker om te besluit wat om met die slang te maak wat sy prys vir sy oorwinning in die kompetisie was.Met so baie interessante en obskure kompetisies en pogings wat wêreldwyd gemaak word, voel ek Suid-Afrika kan definitief 'n meer aktiewe poging maak om vir ons land 'n bietjie unieke publisiteit te skep.So paar idees wat moontlik goeie opsies sal wees:• Die Saag 'n Renosterstroper se Horing Af Special. Buitelanders en plaaslike skarminkels is besig om skaamteloos een van die mooiste diere ter wêreld in ons land uit te roei. Dit is net toepaslik dat hierdie ouens 'n bietjie van hul eie medisyne kry. Die mikpunt vir deelnemers is eenvoudig: Hoe meer horings, hoe meer punte.• Die Kenny Kunene Celebrity Sushi Challenge. Dit is een ding as 'n mens soesji vanaf vrouens se lywe af eet. Dit is heeltemal 'n ander storie wanneer dit mededingend is, bekendes dit doen en daar video-kameras is om dit vas te vang. My geld is op die kaalkop beoordelaar van Masterchef South Africa.• How to be a Tenderpreneur. Juju en sy maatjies maak hul hande vuil in hierdie opwindende spel vir elke laaste tender in Limpopo. Die wenner gaan tronk toe.• Die Gardens Gone in 60 Seconds-Uitdaging. Parkeer jou kar enige plek in Tuine in Kaapstad en los jou laptop of selfoon op die passasiersitplek. Indien jou kar se ruit nie binne 60 sekondes gebreek is en jou laptop of selfoon gesteel is nie, wen jy hierdie ene.• Die Luke Watson Boktrui Bonanza. Kyk hoe lank jy 'n Boktrui voor Luke Watson se neus kan hou voor hy daarop naar word. Indien Luke vir langer as 25 sekondes hou, kan hy 'n Boktrui van sy eie kry met sy naam op en 'n nommer van sy keuse.Het enigiemand dalk enige voorstelle wat ook goeie kompetisies of uitdagings sal wees wat uniek aan Suid-Afrikaners sal wees?Ek vind dit uiters ontstellend dat ons Suid-Afrikaners soveel tyd deurbring om op die negatiewe te fokus en nie naastenby genoeg tyd aan blatante nonsens nie en ek hoop dat daar mettertyd van die bogenoemde idees, sowel as van jul voorstelle, in 'n werklikheid omskep kan word. – Malherbe Pelser is 'n professionele fotograaf. Hy is mal oor mense, sport, musiek en reis. Jy kan hom hier volg op Twitter, sy webblad besoek by www.malherbepelser.com of saam met hom kuier op Facebook.Stuur jou kommentaar aan Malherbe